Folkekirken skal være bedre til at håndtere sager om seksuelle krænkelser. Det fortæller syv præster i en kronik i Kristeligt Dagblad . Fem af de syv præster er nordjyske. Første skridt er, at den øverste ledelse erkender, at der er et problem med seksuelle krænkelser, fortæller Christian Roar Pedersen, der er sognepræst i Hou og Hals Kirker. I kronikken kommer præsterne med konkrete bud på, hvad de synes, man kan gøre for at dæmme op for problemet med seksuelle krænkelser i folkekirken. De foreslår blandt andet at man opretter et uafhængigt center, som skal specialisere sig i at håndtere den slags sager, men den ide er indtil videre blevet afvist af biskopperne og Kirkeminister, Ane Halsboe-Jørgensen. - I øjeblikket oplever jeg, at de stikker hovederne i sandet, men sandheden er, når de tager hovedet op af sandet igen, så er problemerne her stadigvæk, siger Christian Roar Pedersen. Vi skal tage det alvorligt Christian Roar Pedersen mener, at et sådant center vil kunne sikre ekspertise på området, så dem, der anmelder overgreb, der er blevet begået i kirkelig sammenhæng, bliver taget alvorligt. - Det er ofrene, vi skal have i fokus, og de har brug for hjælp til sagsbehandling, og de har også brug for terapi og andet hjælp til at komme sig over de ar, det har sat på sjælen, siger han. Han er ærgerlig over, at Kirkeminister, Ane Halsboe-Jørgensen og biskopperne er kommet frem til, at de indtil videre ikke finder behov for at sætte fælles initiativer i gang, men at de i stedet henviser til, at problemet håndteres lokalt. Forskelligt fokus Thomas Reinholdt Rasmussen, der er biskop i Aalborg Stift, mener ikke, at kritikken er helt på sin plads, da man allerede er i gang med at arbejde på flere forskellige tiltag. - Jeg vil gerne understrege, at folkekirken ikke placerer sig særligt højt, når det kommer til seksuelle krænkelser, men med det sagt, så skal vi selvfølgelig tage hånd om de hændelser, der er, siger Thomas Reinholdt Rasmussen. Han fortæller, at folkekirken er i gang med at søsætte en større trivselsundersøgelse, der skal kortlægge, hvordan det står til i kirkerne, og at de desuden også arbejder på at indføre en whistleblowerordning, som træder i kraft til august. Men i følge Christian Roar Pedersen, er det netop dét, der er problemet. - Biskopperne har alt for meget fokus på arbejdsmiljø, men de aktuelle sager vi taler om her har intet med arbejdsmiljø at gøre. Det er folk, som ikke er ansat i kirken, som bliver udsat for krænkelser, så derfor er det ikke et spørgsmål om arbejdsmiljø. Det er et spørgsmål om, at tage vare på de folk der kommer i kirken, og beskytte dem og tage dem alvorligt når de oplever noget, siger han. Syv præster er afsendere på kronikken, men ifølge Christian Roar Pedersen, er der mange flere, der står bag budskabet. - Hver gang jeg står frem, så er der mange præste-kollegaer, der skriver til mig. Men der er desværre også mange ofre, der skriver til mig. Og det er dem, der har brug for at blive hørt, siger han. Ideen til det såkaldte krænkelsescenter, præsterne foreslår, er inspireret af et organ, man har haft i den norske kirke i over 25 år.
En række nordjyske præster mener, at folkekirken skal gøre mere for at forhindre seksuelle krænkelser i kirkeligt regi.